Publication: Magyar Közlöny
Issue: MK-1999-112 (Year: 1999, Number: 112)
Era: 1990-2004
Section: a 277/1997. (XII. 22.) Korm. rendelethez]
Paragraph Index: 207

4. Minőségbiztosítási kötelezettségek és tevékenységek A továbbképzések minőségbiztosítási tevékenységeinek azokat a rendszeres és folyamatos tevékenységeket nevezzük, amelyeken keresztül az alapító és az indító visszajelzést nyer a résztvevőktől és a továbbképzés oktatóitól a továbbképzés megvalósulásáról és hasznosságáról. Ezen információkat az alapító egy meghatározott eljárásrend alapján feldolgozza és a továbbképzési program módosítására, javítására hasznosítja. Ez a fejezet tartalmazza a minőségbiztosítási tevékenységek leírását és az állami akkreditáció által megkövetelt információgyűjtés vállalását. Amennyiben az alapító nem kívánja más szervezetnek átadni a program indításának jogát, természetesen akkor is szükséges minőségbiztosítási tevékenységekkel foglalkoznia, mert ez az állami akkreditáció feltétele és a résztvevői és a képzés szakértő segítői visszajelzések feldolgozásának és visszacsatolásának biztosítéka. Az alapító a 4. részben fogalmazhatja meg, hogy a program beválását milyen eszközökkel vizsgálja, a program beválásáról milyen gyakran kér visszajelzéseket. A beválás vizsgálata segíti leginkább az alapítót abban, hogy a program tartalmát, módszereit, eszközeit tovább javítsa, fejlessze. A kérelem 4. része alegységeinek gondos kitöltése lehetőséget ad a programalapító számára, hogy az indítóval való megegyezése alapján megbízható információkat kapjon arról, hogy miként vélekedtek a továbbképzés résztvevői a programról, valamint az indító által szervezett képzések megvalósulásáról, annak eredményességéről. Az alapító — saját minőségbiztosítási eljárásainak megfelelően — a kötelezően előírt információgyűjtésen túl más információk eljuttatását is megkövetelheti az indítótól. A programalapítónak ügyelnie kell arra, hogy olyan visszajelzési eljárásokat válasszon, amelyek a résztvevők és a programban oktatók személyiségi jogait nem sértik, valamint az adatvédelemmel kapcsolatos kötelezettségeket is be kell tartania. 4.1. Az alábbi információk folyamatos gyűjtésének kötelezettsége a résztvevőkről. Az indító tájékoztatási kötelezettsége az alapító részére: A 4.1. pontban felsorolt feltételek teljesítésére az alapító a kérelem elején tett aláírásával vállal kötelezettséget. Az itt felsorolt adatokról az indítók kötelesek információt gyűjteni. A Kérelem ezen pontjában az alapító aláírásával azt is vállalja, hogy a 4.1. pontban az indító által begyűjtött információk közül melyek eljuttatása lesz kötelező számára. A 4.1. pontot természetesen akkor is el kell fogadni kötelezettségként, ha az alapító nem adja át más szervezetnek az indítás jogát. Ebben az esetben saját maga vagy intézménye fogja az információk gyűjtését megszervezni. 4.2. Milyen eszközöket és eljárásokat használjon a program indítója a továbbképzésről való visszajelzések gyűjtésében? A programalapító ebben a pontban írja le, hogy melyek azok az eszközök és eljárások, amelyek használatát a program indítója számára előírja. Előírhat bizonyos kérdőíveket vagy más eszközöket, és meghatározhat bizonyos eljárásrendi kérdéseket. Amennyiben a programalapító nem kívánja átadni az indítás jogát más szervezetnek, ebben a pontban azt szükséges rögzítenie, hogy a 4.1. pontban jelzett információkat milyen eszközökkel kívánja begyűjteni saját maga számára. A választott eszközöknek biztosítaniuk kell az információgyűjtés objektivitását és megbízhatóságát ugyanúgy, mint a résztvevők adatvédelmi jogait. 4.3. Milyen formában és milyen gyakorisággal tájékoztassa az indító az alapítót a begyűjtött információkról? Ebben a pontban az alapító rögzíti, hogy milyen módszert, eszközt és milyen gyakoriságot vár el az indítótól az információk eljuttatásában. Amennyiben az alapító nem kívánja a program indítását más szervezetnek is átadni, a Kérelem ezen pontjában azt kell meghatározni, hogy milyen formában és milyen gyakran dolgozza fel a programgazda a visszajelzéseket. 4.4. Milyen eljárást követ az alapító, amikor a programot folyamatosan javítja, módosítja a továbbképzés résztvevőinek, oktatóinak és indítóinak visszajelzései alapján? E pontban szükséges felsorolni azokat a tevékenységeket és munkaformákat, amelyekkel az alapító feldolgozza az indítótól kapott résztvevői visszajelzéseket. A választott eljárásrendnek biztosítania kell a kapott információk rendszeres és folyamatos feldolgozását, a program módosításának, javításának elkészültét. 4.5. Egyéb feltételek, amelyek biztosítják a továbbképzés egyenletes minőségét és a minőség javítását Az alapító e pontban tüntetheti fel azokat a tevékenységeit, melyekkel az indítókat felkészíti a program indítására. Az alapító jogosult, mint a program tulajdonosa előírni akár az indító számára külön felkészítő képzést, vagy részvételi igényét a programot záró ellenőrző-értékelő foglalkozáson vagy akár egyéb minőség-ellenőrző tevékenységet is.

Source: https://magyarkozlony.hu/hivatalos-lapok/a771acf5d6afa1d9536e365f4f9007fb01444cba/dokumentumok/5fbc903d091b1ddcf63b12e5bfe215b0003de1a0/letoltes